Informácia o činnosti regionálnych rozvojových agentúr 
zaradených do integrovanej siete

Vytvorenie integrovanej siete regionálnych rozvojových agentúr

	Integrovaná sieť regionálnych rozvojových agentúr na území Slovenskej republiky bola vytvorená na základe úlohy B.2. uznesenia vlády Slovenskej republiky č. 738/2000 zo dňa 20. septembra 2000. 

	Počet a   lokalizácia jednotlivých subjektov integrovanej siete regionálnych rozvojových agentúr zodpovedá vyššie uvedenému, vládou schválenému návrhu. Integrovaná sieť regionálnych rozvojových agentúr je funkčná a pozostáva z 18-tich regionálnych rozvojových agentúr. Z uvedených regionálnych rozvojových agentúr zaradených do integrovanej siete pôsobí 11 regionálnych rozvojových agentúr v prioritnom regióne a 7 regionálnych rozvojových agentúr v neprioritnom regióne. Právnou formou všetkých regionálnych rozvojových agentúr združených v integrovanej sieti je záujmové združenie právnických osôb založené podľa Občianskeho zákonníka. 

Vzájomný vzťah regionálnych rozvojových agentúr a ministerstva

Právny vzťah medzi MVRR SR a regionálnymi rozvojovými agentúrami je založený na zmluvnom základe na obdobie jedného kalendárneho roka. Súčasťou zmluvy o podpore činnosti regionálnych rozvojových agentúr je ich ročný plán činnosti, ktorý je v súlade s Národným plánom regionálneho rozvoja SR, najmä s príslušným regionálnym operačným programom a  obsahuje činnosť zameranú na podporu regionálneho rozvoja vo forme projektov a programov. Ministerstvo výstavby a regionálneho rozvoja Slovenskej republiky priebežne kontroluje plnenie plánu činnosti podporovaných regionálnych rozvojových agentúr. 

Náplň činnosti regionálnych rozvojových agentúr 
	
	Hlavnou činnosťou regionálnych rozvojových agentúr združených v integrovanej sieti je projektová činnosť. MVRR SR vyžaduje, aby regionálne rozvojové agentúry boli schopné vlastnými silami alebo  v spolupráci s externými odborníkmi vypracovať kvalitné projekty a grantové schémy na získanie zahraničných i domácich finančných zdrojov pre svoj región, či už z predvstupových programov EÚ (Phare, Ispa, Sapard) alebo z grantov rôznych nadácií a ústredných orgánov štátnej správy. 

Od regionálnych rozvojových agentúr sa vyžaduje ich aktívna účasť na vypracúvaní rozličných analýz rozvojového potenciálu územia, ako aj ich zapojenie sa do prípravy a rozpracúvania regionálnych operačných programov Národného plánu regionálneho rozvoja Slovenskej republiky. 

Regionálne rozvojové agentúry sú schopné vypracovať aj podnikateľské zámery v rámci podpory podnikania v regióne a poskytnúť poradenstvo začínajúcim podnikateľom. Túto činnosť od regionálnych rozvojových agentúr MVRR SR nepožaduje, nakoľko sa na túto oblasť v regiónoch špecializujú regionálne centrá pre podnikateľov riadené Národnou agentúrou pre rozvoj malého a stredného podnikania (12 RPIC a 5 BIC), ktoré v niektorých mestách úspešne spolupracujú s regionálnymi rozvojovými agentúrami.  Napriek uvedenému považujú niektoré regionálne rozvojové agentúry túto činnosť za výhodnejší a rýchlejší zdroj príjmov pre svoju agentúru oproti ostatným činnostiam. Tvorbe podnikateľských zámerov v regióne sa venujú najmä tie regionálne rozvojové agentúry, v sídle ktorých sa nenachádzajú regionálne centrá pre podnikateľov.

 Podporu získavania zahraničných investícií do regiónu vykonávajú regionálne rozvojové agentúry v rámci spolupráce s agentúrou SARIO. RRA spracúvajú informačné databázy voľných plôch, nevyužitých výrobných hál a zariadení v regióne, ktoré sú následne agentúrou SARIO ponúkané zahraničným investorom.

Regionálne rozvojové agentúry zabezpečujú v neposlednom rade transfer informácií smerom z centra do regiónov v oblasti regionálneho rozvoja a naopak. Požiadavky, potreby,  a názory z regiónov sa prostredníctvom integrovanej siete RRA dostávajú na ministerstvo, ktoré týmto získa spätnú väzbu o účinnosti vykonaných opatrení. Širšie poňatie transferu informácií prostredníctvom agentúr zahŕňa aj poradenskú, školiacu a vzdelávaciu činnosť integrovanej siete RRA. 

Pre úspešné zvládnutie svojich úloh v regióne je pre agentúry nevyhnutná vzájomná spolupráca  a získavanie nových kontaktov  na princípe partnerstva so subjektami, ktoré  sa podieľajú na regionálnom rozvoji (orgány verejnej správy, mimovládne organizácie, združenia, euroregióny, SOPK, RPIC, BIC, vzdelávacie inštitúcie, zahraniční partneri a pod.).

Vzájomná spolupráca regionálnych rozvojových agentúr  
združených v integrovanej sieti regionálnych rozvojových agentúr

	Regionálne rozvojové agentúry na Slovensku, ktoré pôsobili na Slovensku ešte pred vytvorením integrovanej siete, pociťovali nevýhody chýbajúcej komunikácie medzi sebou navzájom ako aj chýbajúceho zástupcu všetkých rozvojových agentúr voči zahraničným partnerom. Za vhodný spôsob riešenia tohto problému považovali založenie Slovenskej asociácie regionálneho rozvoja (SARR). Poslaním SARR v zmysle ich stanov je zastupovanie a reprezentácia záujmov asociácie a jej členov na Slovensku a v zahraničí. SARR založili štyri regionálne rozvojové agentúry v roku 1996 a neskôr sa k nej pridalo ďalších sedem regionálnych rozvojových agentúr. V súčasnosti má SARR 11 členov, z ktorých všetky regionálne rozvojové agentúry majú zároveň štatút štátom podporovanej agentúry.

Financovanie činnosti regionálnych rozvojových agentúr

	Financovanie činnosti regionálnych rozvojových agentúr združených v integrovanej sieti pozostáva z vlastných zdrojov regionálnych rozvojových agentúr a z dotácie Ministerstva výstavby a regionálneho rozvoja SR.

Vlastné zdroje regionálnych rozvojových agentúr pochádzajú z členských príspevkov združených právnických osôb, z príjmov za poradenskú činnosť agentúr, z príjmov za vypracovanie podnikateľských zámerov a z príjmov za vypracovanie, sprostredkovanie alebo koordináciu realizácie rozvojových projektov. Projekty financované z predvstupových fondov EÚ sa vyznačujú viacročným obdobím od podania projektu cez jeho schválenie  až po jeho realizáciu, čo spôsobuje u novovzniknutých agentúr momentálny nedostatok vlastných zdrojov. Dlhšie existujúce regionálne rozvojové agentúry majú najväčší podiel  vlastných zdrojov z projektov vypracovaných v predchádzajúcich rokoch. Projekty ukončené pred rokom 2001, na ktorých agentúry v tomto roku neparticipujú, nie sú zahrnuté v prílohe tohto materiálu. 

Dotácie Ministerstva výstavby a regionálneho rozvoja SR tvoria ďalší zdroj financovania regionálnych rozvojových agentúr integrovanej siete, ktorým ministerstvo podporuje činnosť regionálnych rozvojových agentúr v regiónoch.

Po uskutočnení reformy verejnej správy na Slovensku sa budú na financovaní  činnosti regionálnych rozvojových agentúr podieľať aj vyššie územné celky a podiel ministerstva na ich financovaní sa bude postupne znižovať. Presnejšie vymedzenie podielu  štátnej správy a samosprávy na financovaní činnosti regionálnych rozvojových agentúr, jeho spôsobu ako aj časových relácií bude možné až po rokovaní ministerstva s predstaviteľmi vyšších územných celkov na princípe partnerstva. 

Potreba finančných zdrojov zo štátneho rozpočtu určených na  podporu 
integrovanej siete regionálnych rozvojových agentúr

	MVRR SR na základe uzavretých zmlúv poskytlo vzniknutým agentúram finančné prostriedky určené na  počiatočné kapitálové výdavky nových RRA vo výške 4,55 mil. Sk, z toho 4,05 mil. Sk v roku 2000 a 0,5 mil. Sk v roku 2001. Čiastku 4,55 mil. Sk môžeme považovať za náklady, ktoré boli potrebné na vytvorenie integrovanej siete regionálnych rozvojových agentúr podľa predmetného uznesenia vlády SR. 

	Na bežnú činnosť Integrovanej siete regionálnych rozvojových agentúr vyplatilo MVRR SR na základe uzavretých zmlúv v roku 2000 čiastku 5 322 318 Sk, v roku 2001 sumu 16 735 000 Sk, čo je spolu 22 057 318 Sk. 

	Plánovaná výška finančných prostriedkov určených na činnosť integrovanej siete regionálnych rozvojových agentúr v roku 2002 pri zachovaní súčasných podmienok stanovených uznesením vlády SR č. 738/2000 je 16, 98 mil. Sk. 

Činnosť MVRR SR  zameraná na podporu
 integrovanej siete regionálnych rozvojových agentúr 

	V závere roka 2000 iniciovalo a metodicky usmerňovalo MVRR SR vznik nových regionálnych rozvojových agentúr v regiónoch podľa uznesenia vlády SR č. 738/2000 o vytvorení integrovanej siete regionálnych rozvojových agentúr. 

	Pre jednotlivé regionálne rozvojové agentúry určilo MVRR SR úlohy, ktoré boli zapracované do plánov činnosti jednotlivých RRA.	V priebehu roku 2001 MVRR SR monitorovalo dodržiavanie schválených ročných plánov činnosti regionálnymi rozvojovými agentúrami. Posledné priebežné hodnotenie súladu skutočne vykonanej činnosti s plánom činnosti regionálnych rozvojových agentúr vykonalo MVRR SR v priebehu októbra 2001. Toto hodnotenie vychádzalo zo správ o činnosti jednotlivých RRA za každý ukončený štvrťrok roku 2001. Z uvedeného priebežného hodnotenia vyplynulo, že činnosť regionálnych rozvojových agentúr združených v integrovanej sieti je v súlade so zásadami definovanými v uznesení vlády č. 738/2000. Regionálne rozvojové agentúry vypracovali  alebo participovali na mnohých projektoch, ich projektová činnosť bola zameraná najčastejšie na oblasť podpory cestovného ruchu v regióne. Konkrétna činnosť štátom podporovaných regionálnych rozvojových agentúr za obdobie január až september 2001 je uvedená v prílohe tohto materiálu. 

	V období do konca roka 2001 vykoná ministerstvo dôslednú kontrolu v troch regionálnych rozvojových agentúrach, ktoré doposiaľ nesplnili naplánované úlohy alebo dosahujú slabšie výsledky počas celého roka 2001 a následne vyhodnotí celkové splnenie plánov činností za rok 2001. 

	V priebehu decembra 2001 ministerstvo posúdi a schváli konečnú verziu plánov činnosti, kde budú zapracované všeobecné a špecifické úlohy pre jednotlivé RRA na rok 2002, ktoré budú tvoriť nedeliteľnú súčasť zmluvy o poskytnutí dotácie MVRR SR.
 
	Po ukončení prác spojených s vyhodnotením výsledkov a uzatváraním zmlúv sa Ministerstvo výstavby a regionálneho rozvoja Slovenskej republiky zameria na skvalitnenie a zefektívnenie činnosti integrovanej siete regionálnych rozvojových agentúr, na podporu vzdelávania zamestnancov týchto regionálnych rozvojových agentúr, ako aj na skvalitnenie informačných tokov medzi ministerstvom a agentúrami.

Úlohy pre regionálne rozvojové agentúry 
zaradené do integrovanej siete

	Z dôvodu zabezpečenia vyššej účinnosti opatrení prijímaných na centrálnej úrovni, ako aj aktivizácie samotných regiónov v oblasti regionálneho rozvoja určí  MVRR SR niektoré úlohy pre regionálne rozvojové agentúry zaradených v integrovanej sieti, o ktoré budú doplnené plány práce jednotlivých RRA na rok 2002. 

Všeobecné úlohy, rovnaké  pre všetky regionálne rozvojové agentúry 
zaradené v integrovanej sieti

•	Zamerať svoju činnosť na rozvoj regiónu v pôsobnosti agentúry v súlade s príslušným regionálnym operačným programom tak, aby výsledkom tejto činnosti bolo zlepšenie kvality života obyvateľov regiónu.
•	Vypracovať alebo realizovať rozvojové projekty pre región (minimálne jeden veľký projekt alebo dva projekty menšieho rozsahu).
•	Získať domáce alebo zahraničné granty (minimálne jeden grant).
•	Poskytovať poradenstvo z oblasti predvstupových a štrukturálnych fondov EÚ, najmä o predvstupovom fonde Phare - ekonomická a sociálna súdržnosť, Phare CBC.
•	Poskytovať informácie o strategických a koncepčných materiáloch MVRR SR v oblasti regionálnej politiky (NPRR, zákon o podpore regionálneho rozvoja a pod.).
•	Poskytovať metodickú a organizačnú pomoc v oblasti regionálneho rozvoja miestnym samosprávam a novovytvoreným VÚC.
•	Zorganizovať v spolupráci s vhodným partnerom v regióne vzdelávacie podujatia v oblasti regionálneho rozvoja spojené s prezentáciou regionálnych projektov a iniciatív (minimálne raz za rok).
•	Vytvárať regionálne informačné databázy (minimálne jednu databázu).  

Špecifické úlohy pre jednotlivé regionálne rozvojové agentúry
zaradené v integrovanej sieti

	Regionálnym rozvojovým agentúram pôsobiacim v prioritnom regióne určilo MVRR SR väčší rozsah špecifických úloh z dôvodu poskytnutia vyššej sumy dotácie a taktiež z dôvodu vyššej naliehavosti pomoci zaostávajúcim regiónom.

KRA v Banskej Bystrici
•	Zabezpečiť v spolupráci s MVRR SR prípravu odbornej časti prvej špecializovanej výstavy FOR REGIÓN, zameranej na prezentáciu oblasti regionálneho rozvoja v Slovenskej republike a vypracovať a predložiť minimálne 2 projekty na financovanie z programu Phare alebo Phare CBC na MVRR SR.

ARR SEVER v Dolnom Kubíne
•	Vypracovať a predložiť minimálne 3 projekty na financovanie z programu Phare alebo Phare CBC na MVRR SR.  

RRA v Galante
•	Vypracovať a predložiť minimálne 3 projekty na financovanie z programu Phare alebo Phare CBC na MVRR SR.

RRA v Humennom  
•	Vypracovať a predložiť minimálne 4 projekty na financovanie z programu Phare alebo Phare CBC na MVRR SR.

RRA Tatry – Spiš v Kežmarku
•	Vypracovať a predložiť minimálne 4 projekty na financovanie z programu Phare alebo Phare CBC na MVRR SR.

RRA v Komárne
•	Vypracovať a predložiť minimálne 4 projekty na financovanie z programu Phare alebo Phare CBC na MVRR SR.

RRA v Kráľovskom Chlmci
•	Vypracovať a predložiť minimálne 4 projekty na financovanie z programu Phare alebo Phare CBC na MVRR SR.

ZRJS – RRA v Lučenci
•	Vypracovať a predložiť minimálne 4 projekty na financovanie z programu Phare alebo Phare CBC na MVRR SR.

RRA v Moldave nad Bodvou
•	Vypracovať a predložiť minimálne 4 projekty na financovanie z programu Phare alebo Phare CBC na MVRR SR.

KRA v Nitre
•	Vypracovať a predložiť minimálne 3 grantové schémy na financovanie z programu Phare alebo Phare CBC na MVRR SR.

KRA v Prešove
•	Po schválení Delegatúrou EK vykonávať funkciu sekretariátu pre implementáciu programu Phare CBC (spoločný fond malých projektov) v slovensko-poľskom prihraničnom regióne.

RRA v Rožňave 
•	Vypracovať a predložiť minimálne 4 projekty na financovanie z programu Phare alebo Phare CBC na MVRR SR.

RRA – združenie pre rozvoj regiónu Gemer – Malohont v Rimavskej Sobote
•	Vypracovať a predložiť minimálne 4 projekty na financovanie z programu Phare alebo Phare CBC na MVRR SR.

Spišská RRA v Spišskej Novej Vsi
•	Vypracovať a predložiť minimálne 3 grantové schémy na financovanie z programu Phare na MVRR SR a spolupracovať s KRA v Banskej Bystrici a MVRR SR na príprave odbornej časti výstavy FOR REGIÓN.

RRA vo Svidníku
•	Vypracovať a predložiť minimálne 4 projekty na financovanie z programu Phare alebo Phare CBC na MVRR SR.

RRA Ipeľ – Hron v Šahách
•	Po schválení Delegatúrou EK vykonávať funkciu sekretariátu pre implementáciu programu Phare CBC (spoločný fond malých projektov) v slovensko-maďarskom prihraničnom regióne.

Trenčianska RRA
•	Vypracovať a predložiť minimálne 3 projekty na financovanie z programu Phare alebo Phare CBC na MVRR SR.

ARR v Žiline
•	Vypracovať a predložiť minimálne 3 projekty na financovanie z programu Phare alebo Phare CBC na MVRR SR.

Záver

	Inštitucionálnym dobudovaním a  sfunkčnením integrovanej siete regionálnych rozvojových agentúr bola zavŕšená prvá etapa jej budovania v Slovenskej republike.

	MVRR SR konštatuje, že regionálne rozvojové agentúry zaradené do integrovanej siete sú pripravené stať sa odbornými pracoviskami pre tvorbu regionálnych rozvojových projektov pre obce a samosprávne kraje, ako aj plniť požadované úlohy pre Ministerstvo výstavby a regionálneho rozvoja SR v regiónoch.